《题怡上人松风阁图》
明代·姚广孝

万松苍苍蟠峻岭，久向耶溪誇绝境。道人层构万松间，宴坐长年乐深静。

灵飙歘来岩谷口，髯君忽作蛟鼍吼。喧豗直遣岭猿惊，振迅或令山鬼走。

须臾瑟瑟复萧萧，初如笙竽再如韶。裂石声欺匡阜瀑，奔雷势压钱塘潮。

清奇自适烟霞侣，冷落岂宜筝笛耳。长夜寥寥四壁空，赢得此心如止水。

黄鹤山中净名老，援笔图成过荆浩。金华太史制雄文，秋色南山两相好。

作者简介：（1335—1418）苏州府长洲人，幼名天禧。年十四度为僧，名道衍，字斯道。通阴阳术数。洪武中从燕王至北平，住持庆寿寺，而常居府中，时时屏人语。建文时劝王举兵。为王策划战守机宜。辅世子居守，守御甚固。成祖即位，论功第一，拜太子少师，复其姓，赐名广孝，而不肯蓄发，常居僧寺。监修《太祖实录》，与修《永乐大典》。工诗。谥恭靖。有《逃虚子集》(亦名《姚少师集》)。